b'\n_START_ARTICLE_\nDiari Mercantil\n_START_SECTION_\nOrigen\n_START_PARAGRAPH_\nL\'1 de febrer de 1932, es va publicar a Barcelona el primer n\xc3\xbamero del Diari Mercantil, propietat de Xavier Tussel Gost, empresari conservador i catalanista. Fou un diari en catal\xc3\xa0 fonamentalment dedicat al comer\xc3\xa7 i les finances. Aquesta publicaci\xc3\xb3, tenia el seu origen en la publicaci\xc3\xb3 en castell\xc3\xa0 Diario Mercantil de la que provenia que va n\xc3\xa9ixer a Barcelona el 3 de gener de 1887. Fundat per Hermenegildo Chaverri i Esteve Balmes, Diario Mercantil mostrava la seva voluntat de ser portaveu de fabricants i comerciants, tenia una actitud conservadora i patri\xc3\xb2tica i al subt\xc3\xadtol es mostrava "Defensor de la producci\xc3\xb3n nacional". _NEWLINE_Als anys vint del segle XX, Diario Mercantil i la publicaci\xc3\xb3 tamb\xc3\xa9 econ\xc3\xb2mica Diario del Comercio van passar a formar part d\'una mateixa empresa que va comprar l\'empresari Xavier Tussel. A la fi de la dictadura de Primo de Rivera (que havia exercit una repressi\xc3\xb3 a les manifestacions culturals catalanes), l\'arribada de la Rep\xc3\xbablica i el nou clima de reivindicaci\xc3\xb3 d\'aspiracions catalanistes, aquesta nova direcci\xc3\xb3 del diari va creure que una publicaci\xc3\xb3 en catal\xc3\xa0 augmentaria el nombre de lectors. Aix\xc3\xad es van decidir a publicar el primer exemplar del Diari Mercantil en catal\xc3\xa0 el 31 de gener de 1932, subtitulat "Ind\xc3\xbastria, Comer\xc3\xa7, Borsa, Finances i Treball. Quotidi\xc3\xa0 independent del vespre, fundat en 1887", i estava essencialment dedicat al comer\xc3\xa7 i les finances. La tend\xc3\xa8ncia va passar a ser cat\xc3\xb2lica i catalanista. Sortia els vespres amb un format de 490x340 mm. amb 12 p\xc3\xa0gines a 5 columnes i costava 20 c\xc3\xa8ntims l\'exemplar. L\'economista Josep A. Vandell\xc3\xb3s i Sol\xc3\xa0 va dirigir la publicaci\xc3\xb3 catalana al llarg dels dos primers mesos i va ser substitu\xc3\xaft posteriorment per Josep Jan\xc3\xa9s i Oliv\xc3\xa9. El diari constava de seccions com "Cotitzacions oficials", "Borsa", "Economia i finances", "Arts", "Espectacles", entre d\'altres. La redacci\xc3\xb3 i la impremta es trobaven al carrer dels \xc3\x80ngels n\xc3\xbamero vint de Barcelona i disposaven d\'una maquin\xc3\xa0ria molt escassa i d\'un cos de redacci\xc3\xb3 no massa ampli; la tirada no superava els 2.000 exemplars. El primer editorial en catal\xc3\xa0 va ser titulat "Vet Ac\xc3\xad un altre diari en catal\xc3\xa0" i al text s\'explicava el valor de fer una publicaci\xc3\xb3 en catal\xc3\xa0: "En vig\xc3\xadlies de l\'Estatut, sembla que els diaris catalans no haurien de fer cap apel\xc2\xb7laci\xc3\xb3 al patriotisme per obtenir lectors i anuncis, puix que el p\xc3\xbablic hauria de preferir-los, no \xc3\xbanicament pel fet de ser escrits en la nostra llengua, sin\xc3\xb3 perqu\xc3\xa8 s\xc3\xb3n els m\xc3\xa9s moderns i els que porten menys palla i m\xc3\xa9s gra. En el fet que la publicaci\xc3\xb3 de diaris en catal\xc3\xa0 no constitueixi un bon negoci en un pa\xc3\xads ric i progressiu, que aspira a tenir, en un termini breu, un govern propi, un observador foraster observaria proves evidents del tarann\xc3\xa0 contradictori de la nostra gent. Aquest fet paradoxal fa que llan\xc3\xa7ar un nou diari en catal\xc3\xa0 sempre tingui un cert caire d\'aventura, per m\xc3\xa9s que la seva aparici\xc3\xb3 respongui a una necessitat evident del nostre complex social".\n_START_SECTION_\nRecorregut\n_START_PARAGRAPH_\nDegut a la manca d\'\xc3\xa8xit empresarial de la publicaci\xc3\xb3, el Diari Mercantil ben aviat va haver de fer canvis, molts d\'ells ja en el primer any de vida per tal de buscar una major acollida entre els lectors. Es va reduir el preu: als dos mesos de l\'aparici\xc3\xb3 del primer n\xc3\xbamero es va passar de 20 a 15 c\xc3\xa8ntims, i fins i tot, 20 dies m\xc3\xa9s tard es va arribar a vendre per 10 c\xc3\xa8ntims l\'exemplar. Tamb\xc3\xa9 es va variar el nombre de p\xc3\xa0gines (entre 4 i 12 segons els dies) i el format (passant a 560x440 mm. \xc3\xbanicament durant dos n\xc3\xbameros del diari per tornar despr\xc3\xa9s al format anterior). Es va canviar diverses vegades l\'hora de sortida: a l\'abril de 1932 enceta dues edicions, una de migdia i una de matinada; al juny del mateix any es passa a una de tarda, i un any despr\xc3\xa9s, a l\'abril de 1933, es torna altra vegada a una de vespre. Finalment el febrer de 1934 es publica en edici\xc3\xb3 matinal. D\'altra banda, la publicaci\xc3\xb3 mai va buscar un suport pol\xc3\xadtic donada la seva imparcialitat per tal de mantenir la independ\xc3\xa8ncia i l\'orientaci\xc3\xb3 ideol\xc3\xb2gica del propietari._NEWLINE_Tot i els canvis, les dificultats econ\xc3\xb2miques van fer que el 5 d\'agost de 1933 el Diari Mercantil deix\xc3\xa9s de sortir al carrer temporalment dient, en un article publicat a la primera p\xc3\xa0gina, un "a reveure" als seus lectors i justificant-se en una necessitat d\'estabilitzat i de millora en un moment de fortes dificultats. _NEWLINE_L\'1 de febrer de 1934 va reapar\xc3\xa8ixer el diari, per\xc3\xb2 ja no estava totalment escrit en catal\xc3\xa0, sin\xc3\xb3 que contenia articles en castell\xc3\xa0 buscant augmentar el nombre de lectors, sobre els que la mateixa publicaci\xc3\xb3 es justificava amb la manca de recursos i sobre els que assegurava que aviat desapareixerien. Aix\xc3\xb2 mai va ser possible i el Diari Mercantil, tot i mantenir el nom catal\xc3\xa0, es va anar castellanitzant progressivament i ja mai va tornar a apar\xc3\xa8ixer totalment en catal\xc3\xa0. A partir del dia 11 de novembre de 1934 el diari va canviar el nom a Diario Mercantil i es publicava ja nom\xc3\xa9s en castell\xc3\xa0. El 17 de gener de 1937 es va publicar el darrer exemplar del diari.\n_START_SECTION_\nFinal\n_START_PARAGRAPH_\nTot i els esfor\xc3\xa7os per reprendre la publicaci\xc3\xb3 catalana i degut a la progressiva erosi\xc3\xb3 de la cap\xc3\xa7alera, Diario Mercantil va desapar\xc3\xa8ixer definitivament el 1937.\n_START_SECTION_\nRedactors\n_START_PARAGRAPH_\nAvel\xc2\xb7l\xc3\xad Art\xc3\xads Gener, Pere Calders, \xc3\x80ngel Estivill, Juli Pujade, Bosch i Aimerich, Jordi Fort i Verg\xc3\xa8s, Manuel Francitorra, Josep Gual de Sojo, Antoni Nadal i Rod\xc3\xb3, Sebasti\xc3\xa0 Raurell, Mar\xc3\xa7al Trilla, Salvador Marsal i Picas, Josep Barbey.\n_START_SECTION_\nCol\xc2\xb7laboradors\n_START_PARAGRAPH_\nDiari Mercantil_NEWLINE_Rafael Gay de Montell\xc3\xa0, Joan A. Maragall, Carles Pi i Sunyer, Enric Prat de la Riba (fill), Josep M. Tallada, Miquel Vidal i Guardiola, Antoni de Miguel (redactor a Madrid)...'